LIETUVOS RESPUBLIKOS APLINKOS MINISTRO

Į S A K Y M A S

DĖL RUMŠIŠKIŲ APYLINKIŲ GAMTOTVARKOS PLANO PATVIRTINIMO

2012 m. lapkričio 13 d. Nr. D1-923

Vilnius

Vadovaudamasis Saugomų teritorijų strateginio planavimo dokumentų rengimo ir tvirtinimo tvarkos aprašo, patvirtinto Lietuvos Respublikos Vyriausybės 2004 m. birželio 9 d. nutarimu Nr. 709 (Žin., 2004, Nr. 93-3409; 2012 Nr. 33-1561), 27 punktu:

1. Tvirtinu Rumšiškių apylinkių gamtotvarkos planą (toliau – Gamtotvarkos planas) (pridedama).

2. P a v e d u:

2.1. Valstybinei saugomų teritorijų tarnybai prie Aplinkos ministerijos užtikrinti tinkamą priemonių, numatytų šio įsakymo 1 punktu patvirtintame Gamtotvarkos plane, įgyvendinimą;

2.2. Valstybinei saugomų teritorijų tarnybai prie Aplinkos ministerijos užtikrinti planavimą lėšų priemonėms, numatytoms šio įsakymo 1 punktu patvirtintame Gamtotvarkos plane, už kurių įgyvendinimą atsakinga Kauno marių regioninio parko direkcija.

Aplinkos ministras	Gediminas Kazlauskas

_________________

PATVIRTINTA

Lietuvos Respublikos aplinkos ministro

2012 m. lapkričio 13 d. įsakymu Nr. D1-923

RUMŠIŠKIŲ APYLINKIŲ GAMTOTVARKOS PLANAS

I. BENDROSIOS NUOSTATOS

1. Rumšiškių apylinkių gamtotvarkos planas (toliau – Gamtotvarkos planas) parengtas vietovės, atitinkančios gamtinių buveinių apsaugai svarbių teritorijų atrankos kriterijus, daliai, taip pat paukščių apsaugai svarbios teritorijos daliai, vadovaujantis Reikalavimų gamtotvarkos plano turiniui aprašo, patvirtinto Lietuvos Respublikos aplinkos ministro 2004 m. gruodžio 14 d. įsakymu Nr. D1-645 (Žin., 2004, Nr. 184-6807; 2009, Nr. 41-1593), nuostatomis. Prie šio Gamtotvarkos plano pridedama pagrindžiamoji informacija su joje esančiais brėžiniais ir priedais, išsamiai aprašanti, paaiškinanti ir pagrindžianti Gamtotvarkos plano sprendimus (toliau – Pagrindžiamoji informacija) ir taikoma tiek, kiek reikia juos pagrįsti. Pagrindžiamoji informacija skelbiama Lietuvos Respublikos aplinkos ministerijos tinklalapyje http://gamtotvarka.am.lt.

II. TERITORIJOS BŪKLĖS APRAŠYMAS IR ĮVERTINIMAS

2. Teritorija, kuriai parengtas šis Gamtotvarkos planas, yra Kauno apskrities Kaišiadorių rajono savivaldybės Rumšiškių seniūnijoje ir patenka į Kauno marių regioninį parką. Teritorijos, kuriai parengtas šis Gamtotvarkos planas, plotas – 41 ha. Šios teritorijos pietinė dalis (18,33 ha) yra Lietuvos liaudies buities muziejaus teritorijoje (toliau – Buities muziejus). Rumšiškių apylinkių teritorija yra dalis didesnės teritorijos, vadinamos Kauno mariomis, kuri atitinka Vietovių, atitinkančių gamtinių buveinių apsaugai svarbių teritorijų atrankos kriterijus, sąrašą, skirtą pateikti Europos Komisijai, patvirtintą Lietuvos Respublikos aplinkos ministro 2009 m. balandžio 22 d. įsakymu Nr. D1-210 (Žin., 2009, Nr. 51-2039). Teritorija taip pat patenka ir į Lietuvos Respublikos Vyriausybės 2004 m. balandžio 8 d. nutarimu Nr. 399 „Dėl Lietuvos Respublikos saugomų teritorijų arba jų dalių, kuriose yra paukščių apsaugai svarbių teritorijų, sąrašo patvirtinimo ir paukščių apsaugai svarbių teritorijų ribų nustatymo“ (Žin., 2004, Nr. 55-1899; 2006, Nr. 92-3635) patvirtintą paukščių apsaugai svarbią teritoriją – Kauno marios.

3. Teritorijoje, kuriai parengtas šis Gamtotvarkos planas, nustatytas Europinės svarbos gamtinių buveinių tipas, įtrauktas į 1992 m. gegužės 21 d. Tarybos direktyvos 92/43/EEB dėl natūralių buveinių ir laukinės faunos bei floros apsaugos (OL 2004 m. specialusis leidimas, 15 skyrius, 2 tomas, p. 102) su paskutiniais pakeitimais, padarytais 2006 m. lapkričio 20 d. Tarybos direktyva 2006/105/EB (OL 2006 L 363, p. 368), I priedą, 9070 Medžiais apaugusios ganyklos, užimančios 13 ha. Vietovėje auga apie 100 senų ąžuolų, kai kurių kamienai apdegę, sužaloti vėjo ar žaibų.

4. Didžiausia grėsme laikytina tai, kad buveinėje nėra sąlygų senajai medžių kartai pasipildyti jaunais medeliais. Jaunų medžių, senų stuobrių iškirtimas ir pašalinimas mažina įvairovę. Be to, nustojus tradiciškai ūkininkauti, teritorija pradeda užželti krūmais. Taip pat teritorijoje stovyklaujama ir tokia nekontroliuojama veikla kelia grėsmę saugomiems objektams (apdeginami ąžuolų kamienai, paliekamos šiukšlės, įrengiamos laužavietės).

5. Šiaurinė teritorijos dalis yra žemės ūkio paskirties žemės sklypai, valdomi privačios nuosavybės teise. Kita teritorijos dalis yra valstybinė žemė, kurią valdo Buities muziejus. Buities muziejui šis valstybinės žemės sklypas pagal panaudos sutartį neterminuotai suteiktas 2002 m. gruodžio 11 d. Kauno apskrities viršininko įsakymu Nr. 02-04-7045.

Buities muziejus šiuo metu vykdo Aristavėlės dvaro sodybos atstatymą. Nedidelė sodybos dalis užims gamtinės buveinės teritoriją. Pagal Kauno marių regioninio parko direkcijos 2006-12-06 raštu Nr. V3-7.4-264 išduotą Planuojamos ūkinės veiklos įgyvendinimo poveikio įsteigtoms ar potencialioms „Natura 2000“ teritorijoms reikšmingumo išvadą – Aristavėlės dvaro sodybos statybos poveikis nebus reikšmingas natūraliai buveinei, jeigu bus laikomasi rašte minimų sąlygų.

Siekiant tinkamai apsaugoti teritorijos vertybes, būtina bendradarbiauti su Buities muziejumi.

III. GAMTOTVARKOS PLANO TIKSLAI IR UŽDAVINIAI

6. Gamtotvarkos plano tikslas – užtikrinti palankią Europos Bendrijos svarbos natūralios buveinės (9070 Medžiais apaugusios ganyklos) apsaugos būklę ne mažesniame kaip 13 ha plote.

7. Gamtotvarkos plano tikslui pasiekti numatomi šie uždaviniai:

7.1. apsaugoti medžiais apaugusias ganyklas naudojant ekstensyvius tvarkymo būdus;

7.2. skatinti naujos medžių kartos formavimąsi;

7.3. informuoti visuomenę apie teritorijos gamtines vertybes, jų apsaugos poreikius ir vykdomą gamtotvarką.

8. Šio Gamtotvarkos plano uždaviniams įgyvendinti numatytų priemonių planas pateiktas priede.

IV. GAMTOTVARKOS PLANO PRIEMONES ĮGYVENDINANTYS ASMENYS IR JŲ FUNKCIJOS

9. Gamtotvarkos plano priemonių įgyvendinimą organizuoja ir koordinuoja Kauno marių regioninio parko direkcija. Ji atsakinga už Europos Bendrijos svarbos gamtinės buveinės palankios apsaugos būklės užtikrinimą ir jos priežiūrą. Už kasmetinį visos teritorijos ganymo organizavimą (1 priemonė) ir jaunų ąžuoliukų pasodinimą ir jų apsaugą (2.1 ir 2.2 priemonės) bei už 3.1, 3.2 priemonių įgyvendinimą atsakinga Kauno marių regioninio parko direkcija.

Organizuojant 1 ir 2.2 priemones, Kauno marių regioninio parko direkcijai rekomenduojama bendradarbiauti su Buities muziejumi.

V. IŠTEKLIŲ ANALIZĖ, LĖŠŲ POREIKIS GAMTOTVARKOS PLANO PRIEMONĖMS ĮGYVENDINTI IR FINANSAVIMO ŠALTINIAI

10. Išteklių analizė ir preliminarus lėšų poreikis Gamtotvarkos plano priede numatytoms priemonėms įgyvendinti pateikiamas Pagrindžiamojoje informacijoje. Svarbiausieji šiame Gamtotvarkos plano priede numatytų priemonių finansavimo šaltiniai yra Lietuvos Respublikos valstybės biudžeto, Europos Sąjungos struktūrinių fondų, Europos žemės ūkio fondo kaimo plėtrai, taip pat teisės aktų nustatyta tvarka gautos kitos lėšos.

VI. GAMTOTVARKOS PLANO TIKSLINIMO IR STEBĖSENOS TVARKA

11. Gamtotvarkos planas turi būti reguliariai peržiūrimas nustatant, ar vykdomos priemonės iš tikrųjų duoda laukiamą rezultatą įgyvendinant Gamtotvarkos plano uždavinius. Tam būtina reguliari buveinės ir jai būdingų rūšių buveinių kokybės, dydžio ir individų gausos stebėsena. Jei stebėsenos duomenys parodo, kad uždaviniai neįgyvendinami, Gamtotvarkos planas turi būti tikslinamas.

12. Europos Bendrijos svarbos natūralių buveinių stebėsena numatyta Valstybinėje aplinkos monitoringo 2011–2017 metų programoje, patvirtintoje Lietuvos Respublikos Vyriausybės 2011 m. kovo 2 d. nutarimu Nr. 315 (Žin., 2011, Nr. 34-1603) (toliau – VAMP). Todėl, atliekant šiame skyriuje numatytą Gamtotvarkos plano tikslinimą, įvertinamos VAMP nuostatos dėl Gamtotvarkos plano uždaviniuose nurodytų objektų stebėsenos. Stebėseną vykdo Kauno marių regioninio parko direkcija. Taip pat ji gali organizuoti tokios paslaugos pirkimą, vadovaudamasi Lietuvos Respublikos viešųjų pirkimų įstatymo (Žin., 1999, Nr. 56-1809; 2006, Nr. 4-102) nuostatomis.

13. Už Gamtotvarkos plano peržiūrą atsakinga Kauno marių regioninio parko direkcija. Prieš atliekant peržiūrą, rekomenduojama gauti mokslininkų, vertinusių buveinės būklę, kitų suinteresuotų institucijų pastabas ir pasiūlymus. Kauno marių regioninio parko direkcija rengia peržiūros ataskaitą ir ją teikia Valstybinei saugomų teritorijų tarnybai prie Aplinkos ministerijos.

14. Gamtotvarkos plano peržiūra pirmą kartą turi būti atliekama 2016 metais, o po pirmos peržiūros stebėsena vykdoma kas trejus metus, parengiant peržiūrėjimo ataskaitą.

15. Atliekant Gamtotvarkos plano peržiūrą, įvertinama:

15.1. Gamtotvarkos plano uždavinių įgyvendinimas. Jei uždaviniai neįgyvendinami, nurodomos pagrįstos priežastys;

15.2. iškeltų uždavinių atitiktis esamai situacijai;

15.3. Gamtotvarkos plano priemonių finansavimas;

15.4. pasiekti tvarkymo rezultatai;

15.5. tikslinių gamtos vertybių būklė, remiantis jų stebėsenos rezultatais;

15.6. būtinybė pakeisti vykdomas Gamtotvarkos plano priemones ar numatyti naujas;

15.7. išvada apie Gamtotvarkos plano įgyvendinimo poveikį saugomoms gamtos vertybėms.

16. Gamtotvarkos planas gali būti peržiūrimas ar tikslinimas ir kitu laiku, nei nurodyta šio Gamtotvarkos plano 14 punkte, jeigu pradeda blogėti buveinės būklė arba surandama efektyvesnių būdų užtikrinti palankią jos apsaugos būklę.

_________________

Rumšiškių apylinkių gamtotvarkos plano

priedas

GAMTOTVARKOS PLANO PRIEMONIŲ ĮGYVENDINIMO PLANAS

Uždavinys	Priemonės pavadinimas	Atsakingos institucijos	Priemonės įvykdymo terminas arba periodiškumas	Priemonių finansavimo ir įgyvendinimo prioritetai1	Galimos alternatyvos
1. Apsaugoti medžiais apaugusias ganyklas naudojant ekstensyvius tvarkymo būdus	visoje teritorijoje organizuoti reguliuojamo intensyvumo kasmetinį ganymą (1–1,5 galvijų/ha) arba šienavimą siekiant išlaikyti palankią buveinės apsaugos būklę	Kauno marių regioninio parko direkcija	2013–2022	I	Konsultuoti ūkininkus, kad jie nuosavybės teise valdomoje arba išsinuomotoje žemėje pievas tvarkytų pagal KPP AAP2 Kraštovaizdžio tvarkymo programą
2. Skatinti naujos medžių kartos formavimąsi	2.1. organizuoti jaunų ąžuoliukų, išaugintų iš vietinių gilių, pasodinimą, sudarant sutartis su privačių žemių savininkais (1–5 ąžuolų grupes į hektarą). Liepa ir klevas gali būti lydinčios rūšys (1–4 tvarkymo plotai)	Kauno marių regioninio parko direkcija	2014	I

2.2. pastatyti medines tvoras aplink pasodintų medžių grupę, siekiant apsaugoti nuo gyvulių ir šienapjovių	Kauno marių regioninio parko direkcija	2014	I
3. Informuoti visuomenę apie teritorijos gamtines vertybes, jų apsaugos poreikius ir vykdomą gamtotvarką	3.1. surengti 2 susitikimus su Rumšiškių seniūnijos gyventojais ir žemės savininkais siekiant juos informuoti apie teritorijos apsaugos būtinybę ir reikalavimus. Paaiškinti tvarkymo darbų (ekstensyvaus ganymo, šienavimo pievose ir miškapievėse) svarbą vertybių išlikimui, taip pat skatinti vietos ūkininkus atnaujinti šiuo metu apleistų turimų pievų naudojimą	Kauno marių regioninio parko direkcija	2013, 2016	I

3.2. pastatyti informacinį stendą su informacija apie teritorijos vertybes, jų reikšmę, apsaugos poreikius ir vykdomą gamtotvarką	Kauno marių regioninio parko direkcija	2014	II

1 Priemonių svarba: I – svarbios; II – mažiau svarbios.

2 KPP AAP – Kaimo plėtros 2007–2013 metų programos Agrarinės aplinkosaugos išmokų priemonė.

_________________